АҞӘА, лаҵарамза 22 — Sputnik, Владимир Бегунов. Анапылампыл асразы Аԥсны аҳәса ркоманда Казань имҩаԥысуаз аицлабрақәа рҟны ахԥатәи аҭыԥ ааныркылеит, астолтә ԥқьаҭасраҿы аабатәи аҭыԥ ааныркылеит, ҳәа ҳзеиҭеиҳәеит Аԥсны иҟоу Россотрудничество аусзуҩ Евгени Павлов. Аицлабрақәа раан аԥсуаа ираԥыргеит Беларуссиеи Урыстәылеи ркомандақәа.
Евгени Павлов иажәақәа рыла акоманда иалахәын Гәдоуҭа, Гагра, Аҟәа уҳәа рҟынтәи акомандақәа рлахәылацәа.
Аицлабра иалахәыз рықәра 12 — 14 шықәса инаӡон. Ахәыҷқәа уахь рцараан имҩаԥыргон Аҟәатәи ахәыҷтәы спорттәшкол адиректор Татиана Емхааԥзаи азыҟаҵаҩ Татиана Гудковеи.
Аспорттә уснагӡатәқәа рыдагьы ахәыҷқәа рзы еиҿкаан акультуратә программақәа. Ахәмаррақәа хыркәшахеит лаҵарамза 20 рзы.